RESOLUCIÓN do 13 de setembro de 2005 pola que se convocan probas extraordinarias de selección de alumnos para a promoción 2005/2007 para a sección de especialización da Escola de Altos Estudos Musicais (EAEM).
INSTITUTO GALEGO DAS ARTES ESCÉNICAS E MUSICAIS — III. OUTRAS DISPOSICIÓNS — 30/09/2005

O Decreto 270/1997, do 18 de setembro, polo que se crea a Escola de Altos Estudos Musicais de Galicia (DOG nº 191, do 3 de outubro) recolle, dentro do funcionamento da escola, a sección de especialización. Nesta sección preténdese achegar ao panorama dos estudos musicais na Comunidade Autónoma de Galicia a oportunidade de perfeccionamento instrumental dos novos valores, como un medio para acadar un maior perfeccionamento nas súas distintas especialidades mediante a formación individualizada de cara a unha integración profesional ao máis alto nivel.
Con esta finalidade, o IGAEM convoca probas extraordinarias de admisión e selección de alumnos cara á promoción 2005/2007, conforme coas seguintes:
Bases:
1. Consonte co Decreto 270/1997, do 18 de setembro, polo que se crea a Escola de Altos Estudos Musicais de Galicia, segundo se sinala no artigo 6 do citado decreto, convócanse probas de carácter extraordinario para confeccionar listas na sección de especialización, para cubrir as prazas de alumnos activos dispoñibles, en función das posibilidades e necesidades da escola, nas seguintes especialidades:
Violín (nº máximo de alumnos: 3), Viola (nº máximo de alumnos: 4).
2. A escola mantén un mímimo de 30 prazas de alumnos activos. Aqueles que, reunindo os requisitos para formar parte do alumnado da escola, non acaden a puntuación necesaria para ser alumnos activos, pasarán a integrar unha lista de espera, que terá un período de validez dun ano. Todos os admitidos nas listas terán dereito á asistencia gratuíta ás clases e cursos maxistrais que organice a escola.
3. Terán preferencia para optar a estas prazas nas listas aqueles músicos galegos ou residentes en Galicia, menores de 25 anos de idade, que estean en posesión do título de grao superior de conservatorio e os que acrediten, a xuízo do tribunal, un nivel suficiente no dominio instrumental.
4. O programa terá unha duración total de dous anos, dividido en dous períodos anuais, desde o 1 de outubro de 2005 ata o 30 de xuño de 2007, segundo o calendario que se estableza por parte da dirección da escola. Excepcionalmente poderase engadir un terceiro período.
Todos os alumnos activos deberán pasar un exame ao remate do primeiro ano como requisito imprescindible para poder cursar o segundo. O tribunal
será designado pola dirección do centro. Ao finalizar o segundo curso haberá un exame final.
5. A condición de alumno da Escola de Altos Estudos Musicais de Galicia, sección de especialización, non supón pagamento ningún por dereitos de matrícula ou similar.
6. As solicitudes desta convocatoria poderán presentarse, segundo o modelo anexo, ata o día 25 outubro de 2005 no rexistro do IGAEM (Rúa da Vesada, s/n, San Lázaro CP: 15703 de Santiago de Compostela), ben persoalmente, ben por calquera dos medios establecidos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común. Quen opte por presentar a súa solicitude nun rexistro diferente ao do IGAEM, deberá comunicalo por telegrama ou fax dentro de prazo, e deberá así mesmo anunciar o envío da solicitude mediante fax, telefax ou telegrama no mesmo día da súa remisión. Sen a concorrencia de ambos os dous requisitos non será admitida a solicitude, de ser recibida no IGAEM con posteroridade á data de remate do dito prazo.
As solicitudes irán acompañadas da seguinte documentación:
-Dúas copias das obras que se interpretarán libremente (coa parte de piano, se a ten, para o pianista acompañante).
-Fotocopia do título de grao medio ou superior ou da certificación de estudos correspondente, ou declaración persoal deste.
-Fotocopia do NIF/DNI ou equivalente.
-Curriculum vitae e fotocopia da documentación acreditativa dos méritos que se aleguen.
-Fotocopia do certificado de residencia ou declaración persoal deste.
-Unha fotografía tamaño carné.
Soamente se pedirán documentos orixinais ou compulsados aos aspirantes que superen as probas no momento de formalizar a súa matrícula, sendo entón imprescindible a súa presentación.
7. Rematado o prazo de presentación de solicitudes, será publicada unha relación provisional de admitidos no taboleiro de anuncios do IGAEM e no da EAEM.
8. O tribunal que efectuará a selección dos candidatos estará constituído do xeito seguinte:
Presidente: o director da escola.
Vogais: o xerente do IGAEM -ou a persoa na que delegue-, o xefe de estudos e cando menos un membro do claustro, de acordo coas correspondentes especialidades, e actuando como secretario, con voz e sen voto, un membro do cadro de persoal administrativo do IGAEM.
A composición do tribunal darase a coñecer no momento de publicarse as listas de aspirantes admitidos.
O tribunal quedará validamente constituído coa asistencia de, cando menos, a metade máis un dos seus membros e a asistencia do secretario.
Os membros do tribunal puntuarán a cada aspirante de 0 a 10, e a suma total será dividida polo número de asistentes, sendo o resultado a puntuación definitiva.
9. As probas terán lugar o día 5 de novembro de 2005 na Escola de Altos Estudos Musicais, sita na Finca Vista Alegre, rúa das Salvadas, s/n.
10. Contidos das probas:
Violín.
1. Dous movementos dun concerto de Mozart ou dous movementos dunha partita de Bach.
2. Obra de libre elección.
Viola.
Dúas obras de diferentes estilos, a libre elección do candidato.
O día 31 de outubro de 2005 serán expostos no taboleiro de anuncios do IGAEM e no da EAEM os horarios das probas para cada un dos instrumentos. Os aspirantes deberán estar no lugar da proba media hora antes da súa convocatoria e co seu DNI/NIF.
11. Os alumnos seleccionados como activos terán dereito a recibir clases individuais, clases de música de cámara, de práctica orquestral, clases teóricas, maxistrais e cursiños a cargo do profesorado estable ou convidado da escola.
12. A aceptación da praza levará consigo, por parte do beneficiario, o cumprimento das seguintes obrigas:
a) Asistir ás clases e aos ensaios individuais e colectivos que figuren nos planos de estudos, cumprindo o horario e calendario fixado pola dirección da escola.
b) Formar parte das agrupacións que na escola se lle asignen.
c) Participar no programa de actuacións públicas que sexan levadas a cabo, renunciando a calquera contraprestación económica, dereitos de gravación e retransmisión de son ou imaxe dos actos da escola, mesmo para a súa comercialización, sendo discrecionalidade da dirección desta a selección dos alumnos que considere axeitados para o seu desenvolvemento.
d) Comportarse coa disciplina e corrección debidas.
e) A aceptación de todas as demais obrigas que figuran no Regulamento de réxime interno da Escola de Altos Estudos Musicais de Galicia.
13. Será causa de suspensión temporal ou definitiva da condición de alumno ou bolseiro, segundo os casos:
a) A renuncia por parte do interesado.
b) O incumprimento das obrigas anteriormente establecidas e reflectidas no Regulamento de réxime interno da escola.
c) A non superación do exame ao remate do primeiro período anual.
A resolución de suspensión temporal ou definitiva será adoptada pola Comisión Técnica da Escola.
14. Aqueles alumnos activos que o soliciten na súa instancia poderán optar a unha bolsa de axuda para sufragar gastos de desprazamento, mantenza e aloxamento derivados da súa permanencia na escola.
A adxudicación destas bolsas será decidida, unha vez coñecida a relación dos alumnos seleccionados, por unha comisión técnica designada polo IGAEM que, en todo caso, deberá seguir os criterios de adxudicación das bolsas de estudos que seguidamente se sinalan, supeditada sempre a concesión da bolsa á existencia de crédito suficiente na partida orzamentaria correspondente do presente exercicio e do exercicio de 2006.
A condición de alumno pode ser independente da de bolseiro.
15. Os alumnos que soliciten bolsa, unha vez que lles sexa comunicada a súa admisión como alumnos da EAEM, deberán presentar os seguintes documentos:
-Fotocopia do libro de familia.
-Documento do banco no que consten os vinte díxitos da conta bancaria. O solicitante deberá ser titular da conta que lle facilite á EAEM.
-Fotocopia da declaración da renda da unidade familiar no ano 2004.
-No caso de non estar obrigada a unidade familiar a facer a declaración da renda, deberá achegar os certificados de retencións das empresas onde se realizasen traballos ao longo de 2004 de todos os membros da unidade familiar. Considérase o lugar de residencia da unidade familiar o seu enderezo fiscal.
-En todos os casos, o solicitante que teña ingresos deberá achegar certificacións de retencións das empresas onde se desenvolvesen traballos ao longo de 2004.
Criterios de adxudicación das bolsas de estudos:
-Para estes efectos, fixarase como criterio excluínte para a concesión das bolsas a residencia fiscal da unidade familiar dentro do municipio de Santiago de Compostela, así como os solicitantes que teñan a súa residencia fiscal nunha distancia inferior a 15 km do municipio de Santiago de Compostela. (Este criterio adóptase tendo en conta que o destino das bolsas é sufragar os gastos derivados dos des
prazamentos, mantenza e aloxamento por asistencias ás clases, ensaios e actuacións públicas dos alumnos).
-Así mesmo, o importe dos ingresos por membro da unidade familiar se calculará, considerando a este respecto como numerador a base liquidable do IRPF correspondente ao ano 2004 ou, se é o caso, os certificados de retencións presentados; en concepto de denominador establecerase o número de membros da unidade familiar (conformada exclusivamente polos pais e os fillos).
-Non se considerarán, para estes efectos, os ascendentes con dereito a dedución que figuran nas declaracións do IRPF dado que, segundo o actual sistema da Seguridade Social, todos eles están a percibir unha pensión que no entanto non se ve reflectida nos ingresos das ditas declaracións do IRPF.
-Tendo en conta o importe máximo orzamentado e asignado do exercicio de gastos do IGAEM ás citadas axudas escolares, así como as súas posibilidades de liquidez, se concederá unha bolsa a todos/as os/as solicitantes que non superen o importe de 9.000 A de renda per capita da unidade familiar.
16. Esta convocatoria e cantos actos administrativos se deriven dela e da actuación do tribunal seleccionador poderán ser impugnados nos casos e na forma establecida pola Lei 30/1992, do 26 novembro, de réxime xurídico das administracións públicas e do procedemento administrativo común, modificada pola Lei 4/1999, podendo interpoñer contra esta resolución recurso potestativo de reposición ante a Xerencia do IGAEM, no prazo dun mes contado desde o día seguinte ao da publicación deste anuncio no DOG, ou ben recurso contencioso-administrativo ante a xurisdición contencioso-administrativa no prazo de dous meses, contados desde o día seguinte á inserción deste anuncio no DOG.
Santiago de Compostela, 13 de setembro de 2005.
José Manuel Soto Virulegio
Xerente do Instituto Galego das Artes
Escénicas e Musicais
CONSELLERÍA DE PRESIDENCIA, ADMINISTRACIÓNS PÚBLICAS
E XUSTIZA